CELEX: 32021R0957
Language: fi
Date: 2021-05-31 00:00:00
Title: Komission täytäntöönpanoasetus (EU) 2021/957, annettu 31 päivänä toukokuuta 2021, tiettyjen tavaroiden luokittelusta yhdistettyyn nimikkeistöön

15.6.2021   
               
               
                  FI
               
               
                  Euroopan unionin virallinen lehti
               
               
                  L 211/48
               
            
         KOMISSION TÄYTÄNTÖÖNPANOASETUS (EU) 2021/957,
         annettu 31 päivänä toukokuuta 2021,
         tiettyjen tavaroiden luokittelusta yhdistettyyn nimikkeistöön
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
         sekä katsoo seuraavaa:
         
                     (1)
                  
                  
                     Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.
                  
               
                     (2)
                  
                  
                     Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
                  
               
                     (3)
                  
                  
                     Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara on luokiteltava sarakkeen 2 CN-koodiin sarakkeesta 3 ilmenevin perustein.
                  
               
                     (4)
                  
                  
                     On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.
                  
               
                     (5)
                  
                  
                     Tässä asetuksessa säädetyt toimenpiteet ovat tullikoodeksikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
         
         
            2 artikla
            Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.
         
         
            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         
         
            Tehty Brysselissä 31 päivänä toukokuuta 2021.
            
               
                  Komission puolesta,
               
               
                  puheenjohtajan nimissä
               
               Gerassimos THOMAS
               
                  Pääjohtaja
               
               
                  Verotuksen ja tulliliiton pääosasto
               
            
         
         
            (1)  EUVL L 269, 10.10.2013, s. 1.
         
            (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).
      
      
         
            LIITE
            
                        Tavaran kuvaus
                     
                     
                        Luokittelu (CN-koodi)
                     
                     
                        Perusteet
                     
                  
                        (1)
                     
                     
                        (2)
                     
                     
                        (3)
                     
                  
                        Soikean muotoinen tavara, jonka pituus on noin 180 cm ja leveys 95 cm sen leveimmässä kohdassa. Se koostuu verkon kaltaisen rakenteen muodostavasta harvaa neulosta olevasta tekstiilikankaasta, joka on kiinnitetty sitä reunustavaan ilmatäytteiseen muoviputkeen. Putken yhdelle sivulle on kiinnitetty ilmatäytteinen muovityyny. Putki ja tyyny on päällystetty kokonaan synteettikuitufilamenttilangasta kudotulla tekstiilikankaalla.
                        Tavaran ulkopinta on kokonaan tekstiiliaineita, joiden pinta-ala on suurempi kuin muovilla. Erityisesti verkon kaltainen rakenne, jolla käyttäjä makaa, on yksinomaan tekstiiliainetta. Painon ja arvon perusteella määritettynä muovia on kuitenkin enemmän kuin tekstiiliaineita.
                        Tavara on suunniteltu kellumaan vedessä ilmatäytteisen uimapatjan tavoin.
                        Katso kuva  (*1).
                     
                     
                        6306 90 00 
                     
                     
                        Luokittelu määräytyy yhdistetyn nimikkeistön 1 yleisen tulkintasäännön, 3 yleisen tulkintasäännön b alakohdan ja 6 yleisen tulkintasäännön, XI jakson 7 huomautuksen f alakohdan sekä CN-koodien 6306  ja 6306 90 00  nimiketekstien mukaisesti.
                        Tavara on 3 yleisen tulkintasäännön b alakohdassa tarkoitettu eri aineista (tekstiilikankaat ja muovi) koostuva yhdistelmätavara.
                        Luokittelu CN-koodiin 3926 90 97  muuksi muovitavaraksi ei tule kyseeseen, koska tavaralla on tekstiilitavaran objektiiviset ominaisuudet, kun sitä tarkastellaan, kosketetaan tai sillä maataan, koska sen ulkopinta on yksinomaan tekstiiliaineita. Vaikka muovi on tärkeässä asemassa ottaen huomioon tavaran käyttötarkoitus kelluvana välineenä, tavaran keskellä oleva verkon kaltainen tekstiilikangas on olennainen, jotta henkilö voi maata välineellä sen kelluessa. Näin ollen tekstiiliaineet (ulkopinnan aine ja neulosta oleva verkon kaltainen tekstiilikangas) antavat tavaralle kokonaisuutena sen 3 yleisen tulkintasäännön b alakohdassa tarkoitetun olennaisen luonteen.
                        Kun otetaan huomioon tavaran objektiiviset ominaisuudet (suunniteltu otettavaksi mukaan eri paikkoihin ja käytettäväksi siellä väliaikaisesti, painoltaan kevyt, helposti kuljetettava ja käyttöön otettava, ilmapatjan kaltainen), kyseessä on leirintävaruste. Ks. myös CN:n selittävät huomautukset, nimike 6306 90 00 , ja harmonoidun järjestelmän selitykset, nimike 6306 , ensimmäinen kappale, 5 kohta.
                        Sen vuoksi tavara on luokiteltava CN-koodiin 6306 90 00  leirintävarusteeksi.
                     
                  
               
            
               (*1)  Kuva on ainoastaan ohjeellinen.